CELEX: 62018TN0741
Language: el
Date: 2018-12-18 00:00:00
Title: Υπόθεση T-741/18: Προσφυγή της 18ης Δεκεμβρίου 2018 — ZZ κατά ΕΚΤ

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/46
            
         
      Προσφυγή της 18ης Δεκεμβρίου 2018 — ZZ κατά ΕΚΤ
      (Υπόθεση T-741/18)
      (2019/C 103/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: ZZ (εκπρόσωποι: M. Δημητρίου, QC, D. Piccinin, Barrister, E. Poulton, L. Carlisle και R. Molesworth, Solicitors)
      
         Καθής: Ευρωπαϊκή Κεντρική Τράπεζα (ΕΚΤ)
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της ΕΚΤ της 10ης Οκτωβρίου 2018 που αφορά το σχέδιο αποκτήσεως εκ μέρους του προσφεύγοντος ειδικής συμμετοχής στην Τράπεζα A (ECB-SSM-2018-LV-2)·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι δεν αποδείχθηκε η έλλειψη διαφάνειας κατά τις επαφές του προσφεύγοντος με τις αρμόδιες αρχές.
                  
                              —
                           
                           
                              Ο προσφεύγων υποστηρίζει ότι τα αποδεικτικά στοιχεία στα οποία στήριξε η ΕΚΤ την προσβαλλόμενη απόφαση δεν αποδεικνύουν και δεν θεμελιώνουν δεόντως τη διαπίστωση της ΕΚΤ ότι ο προσφεύγων ενήργησε αδιαφανώς ούτως ώστε να κλονίζεται η ακεραιότητά του.
                           
                        
            
                  2.
               
               
                  Με τον δεύτερο λόγο προβάλλεται πλάνη περί το δίκαιο ως προς τη διαπίστωση ότι οι αθώες συναλλαγές του προσφεύγοντος με τρίτον εγείρουν αμφιβολίες σχετικά με την ακεραιότητα του προσφεύγοντος.
                  
                              —
                           
                           
                              Ο προσφεύγων υποστηρίζει ότι η ΕΚΤ υπέπεσε σε πλάνη περί το δίκαιο διαπιστώνοντας ότι οι συναλλαγές του προσφεύγοντος με τρίτον εγείρουν αμφιβολίες σχετικά με την ακεραιότητά του, υπό περιστάσεις κατά τις οποίες η ΕΚΤ δέχεται ότι ο προσφεύγων δεν γνώριζε καμία παρανομία του εν λόγω τρίτου κατά τον χρόνο εκείνο και υπό περιστάσεις κατά τις οποίες ο προσφεύγων υπήρξε αθώο θύμα της συγκεκριμένης παρανομίας.